**Generalforsamlingen**

Jf. vedtægterne er generalforsamlingen Bakkens øverste myndighed og generalforsamlingen vælger bestyrelsen direkte med formand og kasserer.

**Fællesmøderne**

Fællesmøderne er Bofællesskabets eneste besluttende myndighed for alle emner, der ikke kræver beslutning på generalforsamling jf. vedtægterne. Fællesmøderne kan uddelegere besluttende kompetencer på klart afgrænsede områder til en gruppe, bestyrelsen eller en enkelt person med et klart afgrænset økonomisk spillerum.

**Bes**l**utninger på fællesmøder**For at et forslag kan besluttes på et fællesmøde skal følgende procedure efterleves:

* Det kræver behandling på mindst to fællesmøder inden for 3 måneder at få besluttet et forslag
* Forslaget skal dels offentliggøres i Bakkanalen (og hvis Bakkanalen ikke udkommer, så på mail), dels sendes til bestyrelsen senest 8 dage før 1. fællesmøde. Bestyrelsen udfærdiger på baggrund af de indkomne forslag en endelig dagsorden for fællesmødet, som sammen med de tilhørende indkomne forslag/bilag udsendes pr. mail som en 'pakke' til alle bofæller umiddelbart efter fristen. Hvis et forslag ikke er offentliggjort/frem­sendt som nævnt, afgør fællesmødet om forslaget kan sættes på dagsordenen.
* Forslaget betragtes hermed som sat på dagsordenen for 1. fællesmøde "til debat", hvor oplægget præsenteres og drøftes/kommenteres.
* Forslagsstilleren kan rette forslaget til inden 2. fællesmøde under iagttagelse af samme tidsfrister og samme procedure som ved 1. fællesmøde.
* Dersom rettelserne ligger i naturlig forlængelse af det oprindelig fremsatte forslag sættes det på dagsordenen "til beslutning" på 2. fællesmøde. 33 % af de fremmødte Bofæller kan kræve en ekstra/fornyet 1.-behandling.
* Dersom rettelserne resulterer i grundlæggende ændringer af det oprindelig fremsatte forslag, betragtes det som et nyt forslag, som kræver fornyet 1.-behandling.
* Hvis der i forbindelse med beslutning på 2. fællesmøde foretages afstemning, har hvert hus (I/S-parthaver) 2 stemmer, og beslutning træffes ved simpelt flertal blandt de fremmødte og de eventuelt foreliggende fuldmagter.

Fællesmøder indkaldes normalt med 2 ugers varsel via Bakkanalen, men kan i akutte og/eller uopsættelige situationer indkaldes via mail og ved opslag i Fælleshuset, hvor der gælder:

1. Skal indkaldes med mindst 2 dages varsel
2. 2.-behandling kan tidligst afvikles efter yderligere 3 dage
3. Hvis en beslutning er uopsættelig, og mindst 3/4 af Bofælleskabets samlede stemmer (pt. svarende til 38 stemmer) i forbindelse med 1. behandlingen ønsker det, kan 2.-behandling udelades, og beslutning træffes ved 1.-behandlingen.

Beslutninger truffet på disse ekstraordinære Fællesmøder skal offentliggøres dagen efter på mail og ved opslag i Fælleshuset samt sendes til Bakkanalen.

**Bestyrelsens kompetence**

Bestyrelsens primære opgave er at:

* Drive den demokratiske og administrative proces med bl.a. fællesmøder og generalforsamlinger
* Sikre, at vedtagne procedurer og beslutninger efterleves
* Løbende styre økonomien med rettidig omhu, herunder sikre afregning med diverse interessenter
* Repræsentere Bofællesskabet Bakken udadtil i forhold til offentlige myndigheder og andre eksterne parter
* Repræsentere Bakken som udlejer overfor Gårdens lejere

Bestyrelsen har ingen selvstændig beslutningskompetence vedrørende brug af eller prioritering af fælles midler eller ejendom med mindre Fællesmødet har bevilget en specifik kompetence (jvf. Fællesmøderne).

**Bofællers kompetence**

Ønsker Bofæller at gøre brug af fælles midler og ejendom eller foretage fysiske ændringer af omgivelser, bevilges dette via Fællesmødet jf. ovenstående.

Senest ændret på fællesmødet d. 24. oktober. 2013